Jabarkan Kematian dan legasi dari Saloma dalam bahasa melayu

Selepas kematian suaminya, P. Ramlee pada Mei 1973, Saloma diselubungi dengan kesedihan dan kemurungan yang menjejaskan kesihatannya. Ini menyebabkan beliau mengalami beberapa penyakit yang menyebabkan beliau kelihatan kurus dan uzur. Beliau dimasukkan ke Hospital Assunta, Petaling Jaya, Selangor sebelum disahkan meninggal dunia pada 25 April 1983 di usia 48 akibat kegagalan hati yang berkaitan dengan penyakit kuning. Beliau telah dikebumikan di Tanah Perkuburan Islam Jalan Ampang, Kuala Lumpur antara kubur bekas suaminya Aman Ramlie dan suami P. Ramlee.

Pada November 1991, sebuah pameran 11 hari yang dinamakan Festival Saloma telah diadakan di Pasar Seni, Kuala Lumpur. Festival ini antara lain mempamerkan memorabilia dan bahan berkaitan Saloma.

Restoran Saloma Bistro & Theatre di Jalan Ampang, Kuala Lumpur dibuka pada tahun 2003 dan dinamakan sempena nama Saloma sebagai penghormatan kepada sumbangannya kepada industri hiburan Malaysia. Selain itu, Pintasan Saloma, jambatan pejalan kaki berhampiran dengan perkuburannya, juga dinamakan sempena namanya dan dibuka kepada umum pada 5 Februari 2020. Semasa zaman kegemilangannya, Saloma juga dikenali sebagai 'Marilyn Monroe Asia', kerana kebolehannya menarik sanjungan lelaki seperti pelakon Hollywood, Marilyn Monroe.

Beliau dilakonkan oleh Nabila Huda dalam telefilem biopik 2 bahagian yang bertajuk Saloma terbitan Kus Semangat Aktor. Telefilem ini disiarkan di Astro First pada 28 Oktober 2014.

Pada 26 November 2020, Google menampilkan doodle khas Saloma bagi meraikan tarikh penganugerahan Biduanita Pertama Negara kepada beliau. Doodle itu menampilkan lukisan karikatur sosok Saloma dengan penataan gaya ikonik lengkap bersanggul, sedang memegang mikrofon, dikelilingi nota lagu serta bintang sesuai dengan statusnya sebagai bintang.

Dari 14 April sehingga 31 Julai 2022, Fahrenheit 88 dengan kerjasama Kementerian Pelancongan, Seni dan Budaya Malaysia dan Arkib Negara Malaysia telah mengadakan pameran khas yang dinamakan Galeri P. Ramlee yang didakan di pusat beli-belah itu. Pameran ini terdiri daripada sekian banyak gambar bersejarah serta riwayat hidup mereka dalam bidang kesenian sehinggalah kepada pakaian yang asli pernah digunakan dalam filem dan pertunjukan pentas.